Bly in die bed én onderneem ŉ sonopkomssafariFoto ter illustrasie. (Foto: Unsplash) Natuurliefhebbers wat as gevolg van die uitbreking van die koronavirus (Covid-19) wêreldwyd noodgedwonge die verkykers en safarihoede in die kas moet bêre, kan nou met ŉ koppie boeretroos in die bed virtuele internettoere van die wêreld se grootste wildreservate onderneem. WildEarth.tv is ŉ digitale uitsaaier wat regstreekse, virtuele wildritte in die Djuma-wildreservaat in Sabi Sands, Mpumalanga en die Beyond Ngala-wildreservaat in Polokwane aanbied. Beeldmateriaal vanuit die Masai Mara-reservaat in Kenia is ook beskikbaar. Daar is ook beeldmateriaal van onder meer ŉ trop wildehonde en ŉ trop hiënas wat saam met ŉ swartrugjakkals baklei oor ŉ koedoe wat vroeër deur die wildehonde platgetrek is, en ander hoogtepunte wat deur die sogenaamde Dam Cam vasgevang is. Die diere het al soos wafferse karakters in ŉ realiteitsreeks geword en kykers kan saam met bewaarders uitkyk vir luiperds soos Thandi en Tingana. Safari’s vind elke oggend om 06:00 tot 09:00 (CAT) en smiddae om 15:30 tot 18:30 (CAT) plaas. WildEarth se video’s kan ook op die YouTube-kanaal gekyk word. Die Shamwari-wildreservaat in die Oos-Kaap is ook gesluit vir besoekers tydens die algehele afsonderingstydperk. Die diereryk is egter salig onbewus van die koronaviruskrisis wat tans die wêreld verswelg en nou bied dié reservaat ook virtuele wildritte aan. Foto ter illustrasie. (Foto: Unsplash) Hoofbewaarder Andrew Kearney is steeds elke oggend douvoordag op sy pos om wildritte en begeleide staptoere in die reservaat deur middel van die internet aan te bied. Kearney het self met dié inisiatief vorendag gekom en gebruik sy selfoon om video’s van sy daaglike ekskursies in die reservaat op te neem terwyl hy sy kennis oor die veld met kykers deel. Dié video’s kan gesien word op die reservaat se YouTube-kanaal. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.